怪菌歌
作者：楊萬里
朝代：宋

paragraphs: 雨前無物撩眼界，雨裏道邊出奇怪。
數莖枯菌破土膏，即時便與人般高。
撒開圓頂丈來大，一菌可藏人一箇。
黑如點漆黄如金，第一不怕驟雨淋。
得雨聲如打荷葉，脚如紫玉排粉節。
行人一箇掇一枚，無雨即闔有雨開。
與風最巧能向背，忘却頭上天倚蓋。
此菌破來還可補，只不堪餐不堪煮。